Eva Mendesová

Eva Mendesová (neprechýlene Eva de la Caridad Méndez; * 5. marec 1974, Miami, Florida, USA) je americká filmová herečka a modelka, známa z filmov ako Kukuričné deti 5: Pole teroru (1998), Temná legenda 2 (2000), Training Day (2001), Rýchlo a zbesilo 2 (2003), Hitch: Liek pre moderného muža (2005), Ghost Rider (2007), Ženy (2008), Last Night (2010), Rýchlo a zbesilo 5 (2011) či Za borovicovým hájom (2012).

 Detstvo a mladosť 
Mendesová sa narodila v Miami kubánskym rodičom Eve Pérez Suárez a Juanovi Carlosovi Méndezovi. Po ich rozvode ju vychovávala matka v štvrti Silver Lake v Los Angeles. Jej mama pracovala v divadle Mann's Chinese Theatre a neskôr pre leteckú spoločnosť, otec mal distribučnú firmu na mäso. Má staršieho brata Juana Carlosa Jr. (1963 – 2016), ktorý zomrel na rakovinu hrdla, a mladšieho brata Carla (nar. 1978). Navštevovala strednú školu Hoover High v Glendale a študovala marketing na California State University v Northridge, no štúdium prerušila, aby sa venovala herectvu pod vedením Ivany Chubbuck.

 Kariéra 
Mendesová začala svoju hereckú kariéru po tom, čo si ju všimol talentový manažér na fotografii u kamaráta. Prvú filmovú úlohu mala v horore Kukuričné deti 5: Pole teroru z roku 1998. Po vzhliadnutí filmu bola Mendesová sklamaná zo svojho výkonu a najala si hereckého kouča. V rovnakom roku si zahrala aj vo filme Noc v Roxbury. V roku 2000 sa Mendesová pripojila k hercom ako Jennifer Morrison, Jessica Cauffiel, Matthew Davis a Anson Mount vo filme Temná legenda 2. O rok neskôr, sa objavila v akčnom thrillery Lovec policajtov so Stevenom Seagalom, no jej hlas bol v postprodukcii predabovaný. Prelom v jej hereckej kariére prišiel ešte v tom istom roku s filmom Training Day, kde stvárnila milenku skorumpovaného policajta po boku Denzela Washingtona a Ethana Hawkea.

V roku 2003 mala príležitosť účinkovať vo filme Rýchlo a zbesilo 2 v rovnakom roku si zahrala aj vo filme Prezumpcia viny. Jej najväčší komerčný úspech prišiel s romantickou komédiou Hitch: Liek pre moderného muža z roku 2005, kde hrala po boku Willa Smitha. Film zarobil cez 368 miliónov dolárov a získal pozitívne hodnotenia od kritikov. O rok neskôr, si zahrala v romantickej komédii Neverte mužom, kde si zahrala po boku Davida Duchovneho a Julianne Moore.

V roku 2008 sa objavila v ženskej komédii Ženy, ktorá mala síce komerčný úspech, ale bola negatívne prijatá kritikmi. V rovnakom roku získala rolu femme fatale v neúspešnom komiksovom filme Spirit - pomstiteľ.

Mendesová sa v roku 2010 opäť stretla s Willom Ferrellom a Markom Wahlbergom v akčnej komédii Fízli zo zálohy, kde stvárnila manželku nenápadného súdneho účtovníka z NYPD. Film bol komerčne úspešný a celosvetovo zarobil 170,4 milióna dolárov. V tom istom roku si zahrala aj vo filmovej dráme o vzťahoch Last Night, kde stvárnila kolegyňu a potenciálnu milenku zadaného muža. Vo filme Za borovicovým hájom z roku 2012 si Mendesová zahrala po boku Ryana Goslinga a Bradleyho Coopera. Po roku 2014 sa z herectva stiahla. V roku 2022 uviedla, že ju unavil boj o kvalitné roly a rozhodla sa venovať rodine, keďže v minulosti dostávala prevažne stereotypné úlohy pre Latino ženy.

Eva Mendes sa okrem herectva venovala aj modelingu a móde – objavila sa v hudobných videách (napr. Will Smith, Aerosmith) a bola tvárou značiek ako Revlon, Calvin Klein, Magnum či Pantene. V roku 2013 spustila vlastnú módnu kolekciu „Eva by Eva Mendes“ a bola kreatívnou riaditeľkou kozmetickej značky CIRCA Beauty. Tiež sa objavila v provokatívnych reklamných kampaniach a podporila organizácie ako PETA. Príležitostne spievala, napríklad vo filme Fízli zo zálohy či v duete s CeeLo Greenom. Médiá ju často označovali za jednu z najkrajších latino herečiek a sexsymbol 2000. rokov.

 Súkromný život 
Mendesová začala v roku 2002 chodiť s hudobným producentom Georgeom Augustom, s ktorým sa rozišla v roku 2011. V septembri 2011 sa dala dokopy s Ryanom Goslingom po natáčaní filmu Za borovicovým hájom a majú spolu dve dcéry, narodené v rokoch 2014 a 2016. V rozhovore z roku 2022 prezradila, že ich manželstvo drží v tajnosti. Mendesová je z etických a zdravotných dôvodov pescetariánka a praktizuje transcendentálnu meditáciu.

V roku 2008 absolvovala liečbu v rehabilitačnom centre kvôli závislosti na alkohole a drogách.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Modelky USA
Kategória:Osobnosti z Miami
Kategória:Osobnosti USA kubánskeho pôvodu
Kategória:Vegetariáni USA